Áratuga hefð er fyrir því að kvenfélagskonur úr Reykholtsdal söðli klára sína og fari í svokallaða Eldreið . Nafn sitt dregur ferð þessi af eldríðarmessu skv. eldgömlu tímatali en hana ber upp á 23. júní og er ferðin farin sem næst þeim degi . Messa þessi er til minningar um Eldríði abbadís sem stofnaði klaustur í Ely á Englandi á 7. öld . Líklegt verður að teljast að kvenfélagskonur hafi á sínum tíma einnig valið tímasetninguna með hliðsjón af því að þokkalega ratbjart er fram á nótt , en munnmælasögur segja að einhverntíman hafi eitthvað dregist að síðustu konur skiluðu sér alla leið heim að ferð lokinni . Stundum hafa eiginmenn riðið til móts við konur sína þegar þær eru væntanlegar úr ferðalagi þessu og hafa gárungarnir kallað það ferðalag Öskureið . Að þessu sinni var mæting með besta móti í Eldreiðina og var farið sl. laugardag frá Húsafelli í blíðskapar veðri þar sem alls um 50 konur voru mættar , ekki einungis úr Reykholtsdal heldur mörgum nágrannasveitum . Riðið var af stað frá Húsafelli um hádegisbil eins og leið liggur niður gömlu Húsafellsleiðina þar sem vegurinn fer margsinnis yfir Reykjadalsá , áð hjá Giljum og snætt nesti . Þaðan lá leiðin áfram niður Hálsasveit og Reykholtsdalinn að sunnanverðu og í félagsheimilið Logaland þar sem velgjörðir biðu kvennanna . Jafnstór og föngulegur hópur kvenna ku sjaldan hafa sést saman kominn ríðandi í sveitinni hin síðari ár . Fleiri myndir úr Eldreið birtast í prentútgáfu Skessuhorns í þessari viku .